b'\n_START_ARTICLE_\nSima (arhitektura)\n_START_PARAGRAPH_\nSima (gr\xc5\xa1ko \xce\xba\xe1\xbf\xa6\xce\xbc\xce\xb1, kima, \'val\') je neprekinjen obrobni trak s frizu podobnim ornamentom, obi\xc4\x8dajno je na zidu ali stebru. Lahko je plasti\xc4\x8dna ali samo pobarvana in ima stilizirane rastlinske elemente._NEWLINE_Sima (gr\xc5\xa1ko \xcf\x83\xce\xb9\xce\xbc\xcf\x8c\xcf\x82 sim\xc3\xb3s "kvi\xc5\xa1ku") se nana\xc5\xa1a na ope\xc4\x8den ali marmorni rob strehe \xe2\x80\x93 kapni napu\xc5\xa1\xc4\x8d v gr\xc5\xa1ki in rimski arhitekturi. Sima le\xc5\xbei nad gejzonom ali vencem. Pogosto ukrivljena v obliki \xc4\x8drke S, je lahko zelo razli\xc4\x8dno profilirana. Odvisno od uporabljenega materiala ima bogato okra\xc5\xa1en dekor v obliki in barvi ali reliefu: vitice vinske trte, palmete, lotosov cvet in geometrijski okraski z meandri, vijugami ali vrvico, ki so \xc5\xa1e posebej pogosti v arhai\xc4\x8dnem obdobju. Sima arhai\xc4\x8dnega Artemidinega templja v Efezu je bojni friz s konji in vozovi. \xc5\xa0e posebej v klasi\xc4\x8dnem obdobju in helenizmu so bile priljubljene vitice trte._NEWLINE_Sima na zaklju\xc4\x8dku zatrepa je sestavljena iz zelo zakrivljenega, zaprtega roba, da se prepre\xc4\x8di zamakanje de\xc5\xbeevnice. Kapna sima je namenjena odtekanju de\xc5\xbeevnice iz strehe. Prvotno je voda odtekala po celotni \xc5\xa1irini in prosto padla na tla, od 6. stoletja dalje pa se je praviloma zbirala v korito in odvajala preko enakomerno porazdeljenih bruhalnikov. Prve oblike enostavnih cevi so bile izdelane vsaj v 5. stoletju pr. n. \xc5\xa1t.. Navadno so imeli obliko levje glave. Bruhalniki so bili ve\xc4\x8dinoma povezavi z drugimi vertikalnimi komponentami na primer z volutami jonskih kapitelov.\n_START_SECTION_\nOblika\n_START_PARAGRAPH_\nSima je okoli vseh \xc5\xa1tirih strani zgradbe. Njen naklon je stalen, medtem ko se na koncu stranice zlomi v odto\xc4\x8dno cev. Zgodnje sime so imele cevaste ali polcilindri\xc4\x8dne \xc5\xa1obe, vendar so bile do sredine 6. stoletja pred na\xc5\xa1im \xc5\xa1tetjem ve\xc4\x8dinoma nadome\xc5\xa1\xc4\x8dene z nastavki \xc5\xbeivalskih glav._NEWLINE_Sime so bile iz terakote ali kamna.\n_START_SECTION_\nDekoracija\n_START_PARAGRAPH_\nSime so bile obi\xc4\x8dajno okra\xc5\xa1ene. Kamnite sime so imele kontinuirano pripoved, \xc5\xa1e posebej ob straneh, \xc4\x8de jih niso prekinjale \xc5\xa1obe, in so bile podobne frizom. Terakotne sime so imele ponavljajo\xc4\x8de se vzorce, ki so jih enostavno izdelali s kalupi.'